બોલિવૂડના સ્ટાર્સ મોટેભાગે નેશનલ મુદ્દાઓ પર ટિપ્પણી આપવાથી બચતા હોય છે . કોઇ મોટા વિવાદમાં ફસાઇ જવાના ડરના કારણે બોલિવૂડ સિતારાઓ બને ત્યાં સુધી ચર્ચાસ્પદ નિવેદન આપવાનું ટાળે છે . જો કે , બોલિવૂડના દિગ્ગજ અભિનેતાઓમાંથી એક નસીરૂદ્દીન શાહે હિંદુસ્તાન ટાઇમ્સમાં લખેલ એક લેખમાં ખુલીને પોતાની વાત મુકી છે . નસીરૂદ્દીન શાહે પોતાના લેખમાં ભારતમાં મુસલમાનોની પરિસ્થિતિ અંગે ખુલીને વાત કરી છે . પોતાના ધર્મ , ધર્મ અંગેની તેમની માન્યતાઓ અને તેમની વિચારસરણીને તેમણે લોકો સમક્ષ રજૂ કરી છે . નસીરૂદ્દીન શાહે પોતાના લેખમાં લખ્યું છે , " મને યાદ નથી કે કઇ રીતે મુસલમાનોને લોકો સંદેહની નજરે જોવા લાગ્યા . નવજાત મુસ્લિમ બાળકના કાનમાં જે પહેલો અવાજ પડે છે , તે ક્યાં તો અઝાનનો હોય છે અને ક્યાં તો કલમાનો . મારા કાનમાં પડનાર પહેલો અવાજ કયો હતો મને યાદ નથી . " મારો પરિવાર કોઇ ધર્મ સાથે બંધાયેલો નથી " હું હવે ઇસ્લામ ધર્મ ફોલો નથી કરતો . મારો પરિવાર કોઇ ધર્મ સાથે બંધાયેલો નથી . મારી પત્ની હિંદુ છે . જ્યારે અમારો પુત્ર થયો અને અમે તેને સ્કૂલમાં દાખલ કર્યો તો અમે ધર્મનું ખાનું ખાલી છોડવાનો નિર્ણય કર્યો . આ બાબતે સ્કૂલના પ્રિન્સિપલ સાથે અમારે વિવાદ પણ થયો હતો , પરંતુ અમે એ ખાનું ખાલી જ રાખ્યું , કારણ કે ત્યારે અમને ખબર નહોતી કે અમારો પુત્ર મોટો થઇને શું બનશે . " અમારામાં પણ સ્વદેશી લોહી વહે છે " દેશભક્તિ કોઇ ટોનિક નથી , જે કોઇ દબાણપૂર્વક પીવડાવી દેવામાં આવે . જેમ ઘણા મુસ્લિમો આઇએસઆઇએસની નિંદા કરવાનું ટાળે છે , એ જ રીતે ઘણા હિંદુઓ પણ ગૌરક્ષકો દ્વારા જો કોઇ મુસલમાનની હત્યા થાય તો એ ઘટનાની નિંદા કરવાનું ટાળે છે . ભગવા બ્રિગેડવાળાએ લોકોના મનમાં એ વાત બેસાડી દીધી છે કે , સેંકડો વર્ષો પહેલાં આક્રમણકારી મુસલમાન શાસકોએ લૂંટફાટ કરી દેશને નુકસાન પહોંચાડ્યું અને સાથે જ તેમણે ભારતીય મુસલમાનોને પણ સંદેહથી જોઇ તેમને સજા કરવાનું નક્કી કરી લીધું છે . અમે ' આક્રમણકારીઓના વંશજ ' છીએ , પરંતુ અમારામાં પણ સ્વદેશી લોહી છે . અનેક પેઢીઓ પછી , આજે પણ અમારે અમારા પૂર્વજોએ કરેલ અપરાધો સુધારવાની મહેનત કરવી પડે છે . " ભારતીય મુસલમાનો પોતાને શોષિત અને પીડિત સમજવાનું બંધ કરે " ભારતના જે મુસલમાનો પોતાને પીડિત અને શોષિત સમજે છે , તેમણે આ વિચારસરણીમાંથી બહાર નીકળી પોતાના અધિકારોને સમજવા જોઇએ . એવું કેમ થાય છે કે , બધું તમારી ફેવરમાં હોવા છતાં તમને લાગે છે જાણે લોકો તમને રંજાડી રહ્યાં છે . મુસલમાનોએ પોતાની અંદરની મુક્તિની ભાવનામાંથી બહાર નીકળી , પોતાના અધિકારોને સમજી પોતાની ભારતીયતા પર ગર્વ કરવો જોઇએ . "